祭雙杉塔
作者：釋善珍
朝代：宋

paragraphs: 甲午之冬，一笑分袂。
交游累千，名字難記。
公雖它鄉，常在眼底。
公今隔世，猶見夢寐。
念昔與公，情同昆弟。
老離閩山，再飲吳水。
三十年間，死盡流輩。
顧瞻浮圖，洪木翳翳。
叢林凋疎，變習日異。
願起公死，爲砭爲劑。
爲師爲承，爲祥爲瑞。
千載追難，百年滿易。
意長景促，人往物是。
春寒野陰，感慨歔欷。